Diari Oficial de la Generalitat Valenciana


Sumari del DOGV 5486, del 10-04-2007 (2007/2693)

Acord de la Comissió Territorial d'Urbanisme de Castelló, de 17 de novembre de 2006, relatiu a la modificació del Pla general d'ordenació urbana en àmbit Iberplaco, en el municipi de Soneja.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5486

Data del DOGV
:   10-04-2007

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2007/2693


Data del document
:   17-11-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Soneja
    * pla d'urbanisme
    * administració local

VIST l'expedient relatiu a la modificació del Pla general d'ordenació urbana en àmbit Iberplaco, en el municipi de Soneja, i de conformitat amb els següents,  
ANTECEDENTS  
PRIMER. El ple de l'Ajuntament de Soneja, en sessió de 31 de gener de 2006, va acordar exposar al públic la modificació, la qual es va dur a terme per mitjà d'anuncis publicats en el periòdic Mediterráneo de 27 de febrer de 2006 i en el Diari Oficial de la Comunitat Valenciana de 8 de març de 2006. Transcorregut el període d'informació al públic, durant el qual no es van formular al·legacions, el Ple de l'Ajuntament va aprovar provisionalment la modificació el 25 d'abril de 2006, després del qual l'expedient es remet al Servei Territorial de Planificació i Ordenació Territorial de Castelló, per a la seua aprovació definitiva, el 8 de maig de 2006.  
SEGON. El projecte consta de memòria i plànols.  
TERCER. L'objecte de la modificació consistix a reordenar el traçat viari de l'àmbit comprés entre l'antiga CN-234 i l'actual autovia, en l'àmbit del sòl urbà industrial denominat Iberplaco. Amb la reordenació s'introduïx un nou vial paral·lel a l'autovia, entre una zona verda i una illa de cases allargada d'edificació, deixant ara una estreta franja edificable, al final de la qual se situa una nova rotonda de circulació viària que ordena el trànsit de l'àmbit. Amb els canvis que s'introduïxen es produïx el següent desglossament comparatiu de superfícies:  
 Planejament Modificació   
 vigent proposada  
Superfície xarxa viària 3.166,28 m² 9.161,6 m²  
Superfície zona verda 3.271,73 m² 3.497,50 m²  
Superfície edificable 17.338,18 m² 11.117,09 m²  
A la vista dels canvis introduïts s'observa un increment en la superfície de zona verda, un increment en la superfície viària i una disminució conseqüent de la superfície destinada a aprofitament lucratiu privat.  
QUART. El 25 de maig de 2006 es va remetre a l'Ajuntament un escrit sol·licitant aclariments i justificacions respecte del contingut i determinacions del document remés, que van ser ateses segons la documentació aportada per l'ajuntament el 24 de juliol de 2006, i que no van requerir cap rectificació d'extrem del document.  
CINQUÉ. El 20 de juny de 2006, l'Oficina del Pla de Carreteres de la Conselleria d'Infraestructures i Transports va emetre un informe en sentit favorable respecte dels canvis introduïts, recomanant-se no obstant això l'aplicació d'un disseny per a la nova rotonda segons els criteris establits per aquesta conselleria, quedant justificat que van ser ateses aquestes recomanacions, amb la documentació aportada per l'Ajuntament el 24 de juliol de 2006.  
3. En data 15 de juny de 2006, la Demarcació de Carreteres de l'Estat del Ministeri de Foment va emetre un informe en el sentit que la N-234 va ser transferida a l'Ajuntament de Soneja, i l'actuació no afecta per tant a carreteres de la Xarxa de l'Estat.  
FONAMENTS DE DRET  
PRIMER. De conformitat amb el que establix la disposició transitòria primera, apartat primer, de la Llei 16/2006, de 30 de desembre, urbanística valenciana (d'ara endavant LUV), l'aprovació definitiva d'aquest expedient ha de resoldre's de conformitat amb el que disposa la legislació vigent amb anterioritat a l'entrada en vigor de la LUV.  
SEGON. La tramitació de la modificació del Pla general de Soneja ha sigut correcta, d'acord amb el que establix l'article 38 i concordants de la Llei 6/1994, de 15 de novembre, reguladora de l'activitat urbanística (d'ara endavant LRAU), això en relació amb l'article 175 i 158 i següents del Reglament de planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV) i la documentació està completa, a l'efecte del que disposa l'article 27 de la LRAU, això en relació amb l'article 45 i següents i concordants del RPCV.  
TERCER. El Pla general de Soneja va ser aprovat definitivament per la Comissió Territorial d'Urbanisme en sessió celebrada el 9 de novembre de 1999, i ha d'aprovar-se una primera modificació en l'àmbit de la UE núm. 1 en sessió celebrada el 20 de juliol de 2000.  
QUART. La modificació que s'examina suposa la introducció d'alteracions en l'ordenació detallada establida pel Pla general de Soneja en l'àmbit del sòl urbà d'ús industrial en què se situa la mercantil Iberplaco, que sol·licita que l'Ajuntament promoga la present modificació.  
La determinació concreta de la definició dels elements viaris interns i de les parcel·les edificables incloses en el sòl urbà s'emmarca clarament dins de la discrecionalitat del planejament urbanístic, en aquests casos l'administració gaudix d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li conferix la seua legitimació democràtica.  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat. Com s'indica en el preàmbul de la LRAU, aquesta llei atribuïx a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.  
En el present cas, els canvis que s'introduïxen en l'ordenació detallada únicament plantegen canvis en les alineacions per la introducció de nous vials en l'àmbit ordenat, sense que es produïsca augment en l'aprofitament lucratiu privat de l'àmbit justificant-se per tant allò que ha assenyalat l'article 17 de l'annex al RPCV, en relació amb els estàndards aplicables a les modificacions de planejament, perquè quan ni l'antiga ordenació (a) ni la nova (n) complixen aquests estàndards és exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa, la qual cosa efectivament es produïx.  
Així les coses i tenint en compte l'abast i el contingut de la modificació i les consideracions efectuades, no s'observen obstacles legals a la seua possible aprovació definitiva.  
CINQUÉ. La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a resoldre sobre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.  
Per raó de tot el que antecedix, la Comissió Territorial d'Urbanisme de Castelló acorda: aprovar definitivament la modificació puntual núm. 2 del Pla general de Soneja relativa a l'àmbit d'Iberplaco.   
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.  
Castelló, 17 de novembre de 2006.- El secretari de la Comissió Territorial d'Urbanisme: Fernando Renau Faubell.